ኢትዮጵያ በደቡብ ሱዳን የተፈጠረውን ፖለቲካዊ ቀውስ እልባት እንዲያገኝ ተቀናቃኝ ወገኖችን ለማስማማት ጥረቷን አጠናክራ ትቀጥላለች
 ኢትዮጵያ በደቡብ ሱዳን የተፈጠረውን ፖለቲካዊ ቀውስ እልባት እንዲያገኝ ተቀናቃኝ ወገኖችን ስምምነት ላይ እንዲደርሱ የምታደርገውን ግፊት አጠናክራ እንደምትቀጥል ጠቅላይ ሚኒስትር ኃይለማርያም ደሳለኝ ገለጹ።ጠቅላይ ሚኒስትር ኃይለማርያም የኖርዌይ የውጭ ጉዳይ ሚኒስትር ቦርጌ ብሬንዴን ዛሬ በጽህፈት ቤታቸው ተቀብለው አነጋግረዋል።ጠቅላይ ሚኒስትሩ በዚሁ ጊዜ እንዳሉት የደቡብ ሱዳን ተቀናቃኞች ከዚህ ቀደም ጥላቻን ለማስወገድ የደረሱበትን ስምምነት በማክበር በድርድሩ ሂደት ውጤት ላይ እንዲደርሱ የምታደርገውን ጥረት ትቀጥላለች።የደቡብ ሱዳን ፕሬዚዳንት ፕሬዝዳንት ሳልቫ ኪር እና ተቀናቃኛቸው ዶክተር ሪክ ማቻር በአገሪቱ ዘላቂ ሠላምና መረጋጋት እንዲሰፈን የጋራ ምክክር ለማድረግ በመጪው ዓርብ አዲስ አበባ እንደሚገናኙም ጠቅላይ ሚኒስትር ሃይለማሪያም ገልጸዋል።የሁለቱ ወገኖች ውይይት በምሥራቅ አፍሪካ የልማት በይነ መንግሥታት (ኢጋድ) ዋና አደራዳሪነት እንደሚካሄድም ተናግረዋል።የኖርዌይ የውጭ ጉዳይ ሚኒስትር ቦርጌ ብሬንዴ በበኩላቸው በደቡብ ሱዳን የተፈጠረው ግጭት እንዲያበቃና በአገሪቱ ዘላቂ ሠላም በሚሰፍንበት ጉዳይ ላይ ኢትዮጵያ እየተጫወተች ያለውን ሚና አድንቀዋል።“በመጪዉ አርብ በሁለቱ ተቀናቃኝ ወገኖች መካከል በአዲስ አበባ የሚካሄደው ድርድር ስኬታማ እንደሚሆን እምነቴ ነዉ” ያሉት ሚኒስትሩ  “ጥረቱ ካልተሳካ ግን በሁለቱ ቡድኖች ላይ ተመጣጣኝ እርምጃ ሊወሰድ ይገባል” ሲሉ ተናግረዋል። የውጭ ጉዳይ ሚኒስትሩ ከጠቅላይ ሚኒስትር ሃይለማሪያም ጋር በነበራቸው ውይይት የሶማሊያን ወቅታዊ ሁኔታና በአካባቢያዊ የፀጥታ ጉዳዮች ዙሪያ መምከራቸውን ውይይቱን የተከታተሉት የውጭ ጉዳይ ሚኒስቴር ከፍተኛ ዲፕሎማት ለጋዜጠኞች አስረድተዋል።ኖርዌይ በታዳሽ ሃይል ቴክኖሎጂ ሽግግር ከኢትዮጵያ ጋር የጀመረችዉን ትብብር አጠናክራ እንደምትቀጥልም ሚኒስትሩ ማረጋገጣቸውን ዲፕሎማቱ ገልጸዋል። (ኢዜአ)